
Bølge av blodAriana Reines

Gjendikta av Anna Kleiva


«Vitskap må ikkje erstatte smerte, for når den slags

katastrofe hender, viser den ingen nåde.»

Etel Adnan, Premonition



Ei forpint sjel kan ha samfunnsmessig verdi – innanfor

visse strukturar og grenser. Inkludert temporale grenser.

Lid du i ein tilstand av klarsyn, kan du hale ut

undertrykking og samanpressa smerte av andre.

Men du må passe på å ikkje overdrive.

Og du må avgrense handlingsfeltet tydeleg.

For alle former for forureining kan entre prosedyren,

frå alle retningar, på og frå alle tidspunkt.

Det er som å utføre feltkirurgi. Du veit at omgivnadane

ikkje er sterile. Likevel må arbeidet gjerast.

Det er som å utføre feltkirurgi på deg sjølv. Kva om

det ikkje fanst nokon lege tilgjengeleg eller kvalifisert

nok til å operere eit slikt tilfelle som ditt? Kva om det

ikkje fanst nokon lege med slike kvalifikasjonar?

Ei slik handling ville ha testa – overmanna – evnene

dine, særleg i dei krevjande partia, der du må navigere

trass din indre veikskap og generelle mangel på

perspektiv på den overordna dynamikken.

Operasjonssalar er pedagogiske rom.

Språket kan, trass sine forvrengingar, nå plassar

i sjela og kroppen som hittil berre æva sitt mørker

– og bøna – kunne nå.

Korleis omskapar du historia?

Korleis lækjer du lidinga til mor di?

Du må gjere alt som er mogleg og også alt som er

umogleg.

Finst det andre måtar å oppnå dette på enn

gjennom besverjing?

Viss du nektar å føle, vil skrivinga di døy.

Viss du lyg, blir van med å ljuge, vil krafta i orda

renne vekk.

Språket, i lang tid skilt frå medisinen, må sno seg

inn igjen.

Kor lenge varar ei sjel?

Kor stor plass tek den?

Begynn no.

Og hald fram med å begynne. Når du blir svak,

be om hjelp.

Ta så opp att arbeidet.

